text: DNA-test klar: Nu kender vi storkeungernes køn
  10 juli 2018 kl. 07.07
  Det er et pige-år for de danske storke. To af ungerne i Smedager samt fire på Sjælland er hunner.
  
  I storkereden i Smedager er de tre unger nu kønsbestemt. To af dem er hunner, mens den sidste er en han, oplyser Storkene.dk til TV SYD.
  - Det havde vi egentligt også selv skudt på. En af dem er nemlig større end de andre. Det er tydeligt, at hannens hoved er kraftigere end de to andres, fortæller Mogens Lange, Storkene.dk, til TV SYD.
  Mogens Lange, Storkene.dk: "Det er vi rigtigt godt tilfredse med, fordi hanner har en tendens til at være en smule mindre stedfaste end hunnerne."
  Ikke kun i Smedager, men også i sjællandske Gundsølille er der en overvægt af pige-storke. Fire ud af fem unger i reden er hunner. Altså er der sammenlagt registreret i alt seks hunner og to hanner i de to reder. Det passer godt ind i Storkene.dks ambition om flere storkepar i Danmark.
  - Det er vi rigtigt godt tilfredse med, fordi hanner har en tendens til at være en smule mindre stedfaste end hunnerne. Hannerne prøver typisk lidt flere steder af i jagten på en mage, mens der er større sandsynlighed for, at hunnerne vender retur, når de bliver kønsmodne, siger Mogens Lange.
  Tidligere år er unger fra Smedager dog ikke vendt tilbage endnu. 
  Indtil videre hedder storkeungerne 1E26 og 1E28 (hunner) og 1E27. Det er nu op til TV SYDs seere at komme med deres bud på, hvad ungerne skal hedde. Frem til lørdag klokken 12.00 kan du være med i afstemningen her. 
  Kønstesten er foretaget af Bjarne Østergaard Rasmussen fra Hårlev Dyreklinik på Sjælland.
  Sidste år fik Tommy og Annika han-ungen Alfred, mens det i 2016 blev til hunnen Pippi.
  
  